“ซีพี” เร่งเดินเครื่องผลิต “หน้ากากอนามัย” 3 ล้านชิ้น/ด. พร้อมส่งถึงมือรพ.ทั่วประเทศ
"ซีพี" เร่งเดินเครื่องผลิต "หน้ากากอนามัย" 3 ล้านชิ้น/ด. พร้อมส่งถึงมือหมอ-พยาบาล-บุคลากรการแพทย์ รพ.ทั่วประเทศ
"ซีพี" เร่งเดินเครื่องผลิต "หน้ากากอนามัย" 3 ล้านชิ้น/ด. พร้อมส่งถึงมือหมอ-พยาบาล-บุคลากรการแพทย์ รพ.ทั่วประเทศ
21 เม.ย. 2563

นายประโยชน์ เพ็ญสุต รองอธิบดี รักษาราชการแทนอธิบดีกรมการค้าภายใน กระทรวงพาณิชย์ เปิดเผยภายหลังเยี่ยมชมโรงงานหน้ากากอนามัยฟรีเพื่อคนไทย ของเครือเจริญโภคภัณฑ์ว่า โรงงานหน้ากากอนามัยของซีพีถือเป็นตัวอย่างสถานประกอบการที่ดี มีความสะอาด เป็นไปตามมาตรฐานการผลิตอุปกรณ์และเครื่องมือทางการแพทย์ โดยเป็นหน้ากากอนามัยทางการแพทย์ หรือ Surgical Mask
ทั้งนี้ ด้วยกำลังการผลิตเดือนละ 3 ล้านชิ้นจะช่วยบรรเทาปัญหาการขาดแคลนหน้ากากอนามัยได้ในระดับหนึ่ง ถือเป็นอีกบทบาทของภาคเอกชนที่เข้ามาช่วยแก้ปัญหาของประเทศ
อย่างไรก็ตาม กรมการค้าภายใน ได้ส่งสายตรวจกรมการค้าภายใน มาประจำที่โรงงานผลิตหน้ากากอนามัยแห่งนี้จำนวน 2 คน เพื่อตรวจนับจำนวนหน้ากากอนามัยที่ผลิตได้ในแต่ละวัน รวมทั้งควบคุมการจัดส่งหน้ากากอนามัย เนื่องจากหน้ากากอนามัยเป็นสินค้าควบคุม
ด้านนายนพปฎล เดชอุดม ประธานคณะผู้บริหารด้านความยั่งยืนองค์กร เครือเจริญโภคภัณฑ์ กล่าวว่า มั่นใจว่าโรงงานฯ จะสามารถผลิตได้เต็มสูบเดือนละ 3 ล้านชิ้นได้ภายในช่วงต้นเดือนพฤษภาคมนี้ โดยจะเร่งพัฒนาและปรับปรุงประสิทธิภาพการทำงานของเครื่องจักรอย่างเต็มที่เพื่อรองรับความต้องการหน้ากากอนามัยในช่วงวิกฤตและช่วยป้องกันการระบาดของโรคได้อีกทางหนึ่ง
โดยโรงพยาบาลจุฬาลงกรณ์ สภากาชาดไทย จะเป็นผู้แจกจ่ายหน้ากากอนามัยฟรีแก่แพทย์ พยาบาล บุคลากรทางการแพทย์ ตามโรงพยาบาลต่างๆทั่วประเทศไทย และเมื่อได้รับเพียงพอแล้ว จึงจะแจกจ่ายให้กับประชาชนทั่วไปเป็นลำดับต่อไป